Dôvodová správa

Všeobecná časť

	Návrhom zákona, ktorým sa mení a dopĺňa zákon Slovenskej národnej rady
č. 310/1992 Zb. o stavebnom sporení v znení neskorších predpisov (ďalej len „zákon
o stavebnom sporení“), sa navrhujú prijať legislatívne opatrenia na riešenie problémov identifikovaných v oblasti štátnej podpory financovania stavebného sporenia.

Jedným z takýchto problémov je skutočnosť, že objem medziúverov výrazne prevyšuje objem zvýhodnených stavebných úverov a štát tak prostredníctvom štátnej prémie prevažne podporuje poskytovanie komerčných úverov na bývanie. Medziúver je de facto stavebný úver poskytovaný za komerčných podmienok tým stavebným sporiteľom, ktorí ešte len začali sporiť alebo ktorí síce splnili podmienky sporenia svojich vkladov, ale ďalšie podmienky na pridelenie zvýhodneného stavebného úveru ešte nespĺňajú (§ 12 ods. 2 písm. a) zákona o stavebnom sporení).

V tejto súvislosti sa navrhuje prijať také opatrenie, ktoré by demotivovalo stavebného sporiteľa zobrať si komerčný medziúver, a to tým, že sa vylúči nárok na štátnu prémiu pre stavebného sporiteľa – fyzickú osobu počas čerpania a splácania medziúveru. Priemerná doba splatnosti medziúverov sa pohybuje okolo 10 rokov.  

Toto bude viesť sporiteľov k zodpovednému zadlžovaniu sa, pretože budú viac motivovaní k dlhodobému sporeniu, ktoré je podporované štátnou prémiou, a k prípadnému následnému získaniu zvýhodneného stavebného úveru, ako doposiaľ. Celkovo by toto opatrenie malo smerovať k postupnému znižovaniu objemu medziúverov, pretože sa čiastočne znevýhodnia podmienky pre stavebných sporiteľov na čerpanie takýchto úverov. Zároveň by takéto opatrenie mohlo vytvoriť tlak na zníženie úrokových sadzieb medziúverov, a to jednak z dôvodu zníženia dopytu po týchto úveroch, ako aj z dôvodu samotného obmedzenia možnosti poberania štátnej podpory počas čerpania a splácania medziúveru, ktorá určitým spôsobom kompenzuje zvýšenú úrokovú sadzbu tohto úveru. Obmedzenie štátnej podpory pre stavebných sporiteľov počas čerpania a splácania medziúveru prispeje aj k postupnému znižovaniu nárokov na štátnu prémiu k stavebnému sporeniu v najbližších rokoch.         

Toto opatrenie sa nebude týkať stavebných sporiteľov – spoločenstiev vlastníkov bytov, ktorí používajú medziúvery na financovanie obnovy, rekonštrukcie, údržby, ako aj odstraňovania systémových a iných porúch spoločných častí a spoločných zariadení bytových domov.

Ďalším identifikovaným problémom v oblasti stavebného sporenia je to, že neúmerná výška poplatkov stavebných sporiteľní znižuje stavebným sporiteľom celkový efekt a prínos štátnej podpory. 

Preto sa navrhuje ustanoviť, aby uplatnenie nároku na štátnu prémiu stavebnou sporiteľňou bolo pre stavebnú sporiteľňu podmienené dodržiavaním sadzby alebo výšky vybraných poplatkov (§ 10 ods. 2 návrhu novely zákona o stavebnom sporení). Pôjde o dodržiavanie výšky alebo sadzby poplatku za uzatvorenie zmluvy o stavebnom sporení, poplatku za vedenie sporiaceho účtu, poplatku za vedenie úverového účtu a poplatku za poskytnutie stavebného úveru ustanovenej zákonom.  
	Z dôvodu potreby včasného a presnejšieho odhadovania nárokov na štátnu prémiu, ktorá sa vypláca ročne vždy na začiatku kalendárneho roka za predchádzajúci rok, sa navrhuje osobitne upraviť určenie výpočtu nároku na štátnu prémiu v tom kalendárnom roku, v ktorom došlo k uzavretiu zmluvy o stavebnom sporení, na ktorú sa uplatňuje nárok na štátnu prémiu. Podľa doterajšej právnej úpravy je totiž možné na získanie plnej ročnej štátnej prémie uzavrieť zmluvu o stavebnom sporení a vložiť celý ročný vklad až v decembri kalendárneho roka, pričom táto štátna prémia je na účet stavebného sporiteľa pripísaná takmer hneď na začiatku nasledujúceho kalendárneho roka. To znamená, že ak sa zoberie do úvahy, že štátna prémia má charakter úrokovej prémie, súčasný systém nezohľadňuje potrebu adekvátnej časovej viazanosti vkladov v prvom roku sporenia s cieľom získania plnej štátnej prémie. Preto Ministerstvo financií SR navrhuje prijať taký výpočet štátnej prémie za prvý rok sporenia, ktorý sa bude odvíjať od výšky a časovej viazanosti vkladov poukazovaných na účet stavebného sporiteľa.    

	V tejto súvislosti sa zároveň navrhuje určovať percentuálny podiel štátnej prémie a maximálnu sumu štátnej prémie zákonom o štátnom rozpočte na príslušný kalendárny rok. Týmto novým spôsobom stanovenia štátnej prémie na príslušný kalendárny rok je možné medziročne promptne reagovať na možnosti štátneho rozpočtu vo vzťahu k štátnej podpore stavebného sporenia. Predloženým návrhom sa tak zosúlaďuje spôsob určovania štátnej prémie k stavebnému sporeniu s určovaním percentuálnej výšky štátnych príspevkov k hypotekárnym úverom a k mladomanželským úverom.
 
Vzhľadom na to, že zámerom niektorých z navrhovaných opatrení je zefektívnenie štátnej podpory stavebného sporenia, návrh novely zákona o stavebnom sporení predpokladá pozitívny finančný vplyv na rozpočet verejnej správy. Návrh novely zákona o stavebnom sporení bude mať čiastočne negatívny sociálny vplyv a vplyv na podnikateľské prostredie. Návrh novely zákona o stavebnom sporení nebude mať vplyv na životné prostredie ani na informatizáciu spoločnosti.
	
Návrh novely zákona o stavebnom spotení je v súlade s Ústavou Slovenskej republiky a inými zákonmi Slovenskej republiky a medzinárodnými zmluvami, ktorými je Slovenská republika viazaná.

Osobitná časť

K Čl. I

K bodu 1
Z dôvodu, že návrhom zákona sa stavebnému sporiteľovi – fyzickej osobe obmedzuje nárok na štátnu prémiu počas čerpania a splácania stavebného úveru poskytnutého za komerčných podmienok (viď bod 7 návrhu novely zákona o stavebnom sporení), je na účely oprávnenosti sledovania nárokov na štátnu prémiu nevyhnutné zabezpečiť do centrálnej evidencie predkladanie ďalších údajov, a to konkrétne dátumu poskytnutia a dátumu splatenia takéhoto úveru.             

K bodu 2
Ide o legislatívno-technickú úpravu z dôvodu, že vložením nového odseku 4 do § 10 zákona o stavebnom sporení sa doterajší odsek 4 prečísluje na odsek 5 (viď bod 5 návrhu novely zákona o stavebnom sporení), preto je potrebné túto zmenu premietnuť aj do súvisiaceho ustanovenia § 6 ods. 5 zákona. 

K bodu 3 
Ustanovuje sa nová podmienka stavebného sporenia, konkrétne pre uplatnenie nároku na štátnu prémiu stavebnou sporiteľňou voči štátnemu rozpočtu, ktorá spočíva v dodržiavaní výšky alebo sadzby vybraných poplatkov ustanovených zákonom o stavebnom sporení. Pôjde o poplatok za uzavretie zmluvy o stavebnom sporení, poplatok za vedenie účtu stavebného sporiteľa, na ktorý sa poukazujú vklady sporenia, poplatok za vedenie účtu stavebného sporiteľa, na ktorý sa poukazujú splátky stavebného úveru a poplatok za poskytnutie stavebného úveru. V prípade poplatku za poskytnutie stavebného úveru sa navrhuje výška 0 eur z dôvodu, že tento poplatok je de facto obsiahnutý už v poplatku za uzavretie zmluvy o stavebnom sporení, ktorý sa platí z celej cieľovej sumy (pozn.: súčasťou cieľovej sumy je aj suma stavebného úveru). 

K bodu 4
Novým zmením ustanovenia § 10 ods. 3 sa mení spôsob určovania percentuálneho podielu štátnej prémie a maximálnej sumy štátnej prémie na príslušný kalendárny rok. Doposiaľ sa štátna prémia určuje percentuálnym podielom z ročného vkladu vypočítaným podľa vzorca v prílohe zákona o stavebnom sporení, najviac v sume 2 000 Sk (66,39 eur) na príslušný kalendárny rok, po novom sa bude percentuálny podiel štátnej prémie ako aj maximálna suma štátnej prémie na príslušný kalendárny rok určovať zákonom o štátnom rozpočte na príslušný rozpočtový rok. Zmenené znenie ustanovenia odseku 3 reaguje aj na úpravu súvisiacu s vložením nového odseku 4 v § 10 zákona, ktorým sa iným spôsobom určí štátna prémia za kalendárny rok, v ktorom je zmluva uzavretá, ako je to ustanovené v odseku 3. 

K bodu 5
Vložením nového odseku 4 do § 10 zákona sa ustanovuje osobitný spôsob určenia štátnej prémie v kalendárnom roku, v ktorom došlo k uzatvoreniu prémiovo zvýhodnenej zmluvy o stavebnom sporení, a to tak, že štátna prémia sa v tomto kalendárnom roku bude vypočítavať štvrťročne, pričom rozhodujúci bude kumulatívny stav vkladov ku koncu príslušného kalendárneho štvrťroka. V ďalších rokoch sporenia sa bude štátna prémia určovať  podľa § 10 ods. 3.   

K bodu 6
Z dôvodu osobitného určenia štátnej prémie v kalendárnom roku, v ktorom došlo k uzavretiu prémiovo zvýhodnenej zmluvy o stavebnom sporení, je potrebné vstúpiť aj do ustanovenia doterajšieho § 10 ods. 6 druhej vety (po prečíslovaní odseku 7), ktoré upravuje súhrnný ročný limit štátnej prémie, vypočítanej za kalendárny rok, v ktorom vyplynul nárok na štátnu prémiu zo zmluvy o stavebnom sporení zrušenej v priebehu kalendárneho roka a zároveň vznikol nárok na štátnu prémiu uzavretej v priebehu kalendárneho roka.

K bodu 7
Vložením nového odseku 4 do § 10a zákona sa ustanoví, že stavebnému sporiteľovi – fyzickej osobe nepatrí štátna prémia za kalendárny rok v ktorom čerpá stavebný úver poskytnutý za komerčných podmienok, tzv. medziúver, ako aj za každý ďalší kalendárny rok až do úplného splatenia takéhoto úveru.   

K bodu 8
Do zákona sa vkladá nový § 13j, ktorý rieši prechodné ustanovenia k úpravám účinným od 1. januára 2012. Navrhovaným prechodným ustanovením odseku 1 sa upraví, že dodržanie výšky alebo sadzby vybraných poplatkov zo strany stavebnej sporiteľne bude podmienkou pre uplatnenie nároku na štátnu prémiu prvýkrát za kalendárny rok 2012. Prechodným ustanovením v odseku 1 sa tiež upraví, že stavebnému sporiteľovi – fyzickej osobe, ktorej bol poskytnutý medziúver, nebude patriť štátna prémia počnúc kalendárnym rokom 2012. Z navrhovanej dikcie by malo byť zároveň nespochybniteľné, že nárok na štátnu prémiu nestratí stavebný sporiteľ, ktorému bol poskytnutý medziúver pred účinnosťou tohto zákona. Z dôvodu jednoznačnosti sa týmto prechodným ustanovením zároveň potvrdí, že na štátnu prémiu za kalendárny rok 2011, ktorá bude poskytnutá v roku 2012, sa použije doterajší zákon. 
Prechodným ustanovením v odseku 2 sa upraví, že percentuálny podiel štátnej prémie z ročného vkladu a maximálna suma štátnej prémie sa prvýkrát určia zákonom o štátnom rozpočte na rok 2013.
Navrhovaným prechodným ustanovením odseku 3 sa preto osobitne určí štátna prémia na kalendárny rok 2012.
V súvislosti s prechodným ustanovením v odseku 3 je potrebné odsekom 4 upraviť určenie nároku na štátnu prémiu zo zmluvy o stavebnom sporení uzavretej v kalendárnom roku 2012, pretože na tento účel nie je možné použiť ustanovenie § 10 ods. 4 v znení účinnom od 1. januára 2012.
Prechodným ustanovením odseku 5 sa upraví, že osobitné určenie výpočtu nároku na štátnu prémiu v kalendárnom roku, v ktorom došlo k uzavretiu zmluvy o stavebnom sporení, sa prvýkrát použije na zmluvy o stavebnom sporení uzavreté od 1. januára 2013 (t.j. od vtedy, od kedy bude určenie percentuálneho podielu štátnej prémie a maximálnej sumy štátnej prémie ustanovené zákonom o štátnom rozpočte).
Z dôvodu zmeny spôsobu určovania percentuálneho podielu štátnej prémie ako aj maximálnej sumy štátnej prémie na príslušný rozpočtový rok sa do zákona o stavebnom sporení vkladá nový § 13k, ktorým sa zrušuje už vydané opatrenie Ministerstva financií Slovenskej republiky č. 296/2011 Z. z. o výške štátnej prémie na stavebné sporenie na rok 2012.  

K bodu 9
Vzhľadom na to, že percentuálny podiel štátnej prémie na príslušný kalendárny rok sa bude určovať zákonom o štátnom rozpočte na príslušný rozpočtový rok, vypúšťa sa zo zákona o stavebnom sporení príloha, ktorou je vzorec na výpočet percentuálneho podielu pre nasledujúci kalendárny rok.
K Čl. II 

Účinnosť zákona sa navrhuje od 1. januára 2012.